###### ANEXA HCL nr. \_\_\_\_\_\_\_\_\_\_\_\_\_

###### **REGULAMENT**

###### **DE SPRIJINIRE A ACTIVITĂŢILOR SPORTIVE DIN MUNICIPIUL TÂRGU MUREȘ**

Sprijinirea activităților sportive din Municipiul Târgu Mureș se face în temeiul art. 129, alin. (7), lit. "f" din OUG nr. 57/219 privind Codul administrativ, cu modificările și completările ulterioare, ţinând cont prevederile Legii nr. 69/2000 Legea educației fizice și sportului, cu modificările și completările ulterioare, ale Legii nr. 350/2005 privind regimul finanţărilor nerambursabile din fonduri publice alocate pentru activităţi nonprofit de interes general , cu modidificările și completările ulterioare, ale.HG nr. 1447/2007 privind aprobarea Normelor financiare pentru activitatea sportivă, cu modificările și completările ulterioare, precum și ale Ordinului Nr. 664/2018 privind finanţarea din fonduri publice a proiectelor şi programelor sportive, cu modificările și completările ulterioare.

**A. MODALITĂŢI DE SPRIJIN**

**I. Criterii de sprijinire a sportului de performanţă:**

1. Sprijinirea sportului de performanţă se poate face prin următoarele modalităţi:
	1. acordarea de finanţări nerambursabile prin participare la concurs de proiecte conform ghidului prezentat în ANEXA I;
	2. solicitări directe în cazul unor acţiuni neprevăzute (calificări/participări la competiţii interne şi internaţionale, programe comune în parteneriat, etc.)
2. Sprijinul poate fi solicitat numai de persoane juridice (structuri sportive care dețin Certificat de Înregistrare Sportivă) independente cu sediul şi activitatea principală în municipiul Târgu Mureș și sunt angrenate în competiții sportive desfășurate sub egida Federațiilor sportive de specialitate.
3. Echipa/sportivul să fie angrenat în competiţii naţionale sau internaţionale.

**II. Criterii de sprijinire a sportului pentru toţi**

1. Sprijinirea sportului pentru toți se poate face prin următoarele modalităţi:

* + acordarea de finanţări nerambursabile prin participare la concurs de proiecte conform ghidului prezentat în ANEXA I;
	+ solicitări directe în cazul unor acţiuni neprevăzute (calificări/participări la competiţii interne şi internaţionale, programe comune în parteneriat, etc.);

2. Sprijinul poate fi solicitat numai de persoane juridice nonprofit (cluburi, asociaţii, fundaţii, etc.) independente, care au cuprinse în statut activităţi sportive şi au sediul şi activitatea principală în municipiul Târgu Mureș.

3. Sprijinul se poate acorda pentru organizare sau participare la competiţii, concursuri și alte acțiuni sportive care nu sunt incluse în categoria sportului de performanță.

4. Activităţile de exerciţii fizice practicate cu scop de întreţinere, profilactic sau terapeutic sportiv, precum şi activităţile de educaţie fizică şi sport practicate de către persoanele cu dizabilități, pot fi incluse în cadrul sportului pentru toţi.

**III. Criterii de sprijinire a sportului şcolar**

1. Având în vedere faptul că instituţiile şcolare nu fac obiectul Ordinului nr.664/2018, sprijinirea sportului şcolar se face prin participare la un concurs de proiecte (ANEXA I)
2. Sprijinul poate fi solicitat de asociaţiile sportive şcolare sau de cluburi sportive şcolare fără personalitate juridică, care funcţionează pe lângă instituţiile de învăţământ din municipiul Târgu Mureș, precum şi de instituţiile şcolare de profil (Liceu cu Program Sportiv, Club Sportiv Şcolar).
3. Sprijinul se poate acorda pentru participări la competiţii naţionale şi internaţionale, organizarea de competiţii, participarea la tabere sportive.
4. Nu se acordă sprijin pentru salarii, prime de joc, cheltuieli de regie (energie electrică, canalizare, telefon, etc.).

**B. ACORDAREA SPRIJINULUI**

1. În cazul **concursului de proiecte**, procedura de acordare a sprijinului financiar se face conform **ghidului solicitanților** (ANEXA I), prin încheierea unui contract de finanţare (Anexa 4). Termenele limită pentru depunerea proiectelor sunt, în principiu ***15* Noiembrie pentru semestrul I al anului următor și *15* Mai pentru semestrul II** al anului în curs (în cazul organizării a două sesiuni) sau maximum 45 zile după adoptarea bugetului local (în cazul organizării unei singure sesiuni). Termenele de depunere a proiectelor, precum și numărul sesiunilor de depunere se stabilește anual prin dispoziția ordonatorului principal de credite, anunțul de participare făcându-se cu cel puțin 30 zile calendaristice înaintea termenului limită. Proiectele depuse după termenele stabilite, vor fi descalificate.
2. În cazul unor acţiuni neprevăzute (calificări/participări la competiţii interne şi internaţionale, programe comune în parteneriat, etc.), sprijinul va putea fi acordat prin solicitare directă adresată Municipiului Târgu Mureș cu cel puțin 30 zile calendaristice înainte de eveniment, în condițiile concursului de proiecte, prin încheierea unui contract de finanțare (Anexa 4).
3. Pentru solicitările directe, acordarea sprijinului se va face numai în cazuri bine justificate, cu aprobarea Consiliului local.
4. Sprijinul financiar se acordă conform hotărârilor Consiliului Local şi a prevederilor din contractele încheiate cu structurile sportive.

**C. DECONTAREA CHELTUIELILOR**

1. Decontarea cheltuielilor se va face conform Ghidului solicitantului și a contractelor de finanţare încheiate cu respectarea normelor legale în vigoare.
2. În cazul solicitărilor directe, decontarea cheltuielilor se va face conform Contractului încheiat, cu respectarea procedurilor prevăzute la concursul de proiecte și a normelor legale în vigoare.
3. În cazul nedepunerii la timp a decontului solicitantul nu va mai beneficia de sumele aprobate, iar dacă s-au acordat sume în avans acestea vor fi returnate cu penalități conform dispozițiilor legale în vigoare.